**NOTA INFORMATIVĂ**

**la proiectul Hotărârii Guvernului cu privire la aprobarea Conceptului tehnic al Sistemului Informaţional Automatizat „Monitorizarea Electronică a Vânzărilor”**

|  |
| --- |
| 1. **Condițiile ce au impus elaborarea proiectului și finalitățile urmărite** |
| În scopul executării pct. 3 din Hotărîrea Guvernului nr. 141/2019 cu privire la aplicarea echipamentelor de casă şi de control la efectuarea decontărilor, cît și pct. 6 din Decizia Comisiei interdepartamentale pentru mașinile de casă și control nr. 26-11/2-22/01-2017 din 25.01.2017, care prevede elaborarea conceptului privind modernizarea sistemului de evidenţă, administrare şi monitorizare în domeniul aplicării echipamentelor de casă și de control (ECC), a fost elaborată Hotărîrea Guvernului cu privire la aprobarea Conceptului tehnic al Sistemului Informaţional Automatizat „Monitorizarea Electronică a Vânzărilor” (SIA „MEV”).  Resursele informaționale vor fi utilizate atît de către Agenţia pentru Protecţia Consumatorilor și Supravegherea Pieței, cît și de alte organe de stat la necesitate.  Sistemul va fi implementat treptat, ceea ce nu va avea impact negativ asupra activității agenților economici. Mașinile de casă și de control (MCC) incluse în Registul unic al MCC în perioada anilor 1998-2012, treptat vor fi înlocuite cu ECC care vor corespunde cerințelor tehnice în vigoare, iar cele incluse după anul 2012, vor fi sau nu înlocuite, în dependență de posibilitatea ajustării MCC la cerințele tehnice noi.  În urma implementării SIA „MEV” se vor reduce numărul de vizite la Serviciul Fiscal de Stat, se va optimiza procesul de analiză a datelor prezentate și se va reduce numărul de controale fiscale. |
| 1. **Principalele prevederi ale proiectului** |
| Proiectul hotărîrii prevede aprobarea Conceptului tehnic al SIA „MEV”.  Conceptul descrie scopul, obiectivele, funcţiile şi arhitectura SIA „MEV”, stabileşte posesorul, deţinătorul, furnizorii de date şi utilizatorii acestuia, precum şi descrie procesele de coordonare şi schimb de informaţii între autorităţile publice, furnizorii datelor fiscale şi alţi actori implicaţi în procesele şi scenariile descrise. De asemenea, în conformitate cu Reglementările tehnice în vigoare, sunt descrise cadrul normativ, spaţiile funcţional, organizatoric, informaţional şi tehnologic al SIA „MEV”, clasificarea documentelor sistemului, precum şi măsurile de asigurare a securităţii informaţionale.  SIA „MEV” reprezintă un sistem informaţional automatizat, care este constituit dintr-un ansamblu de tehnologii şi resurse informaţionale, mijloace tehnice aflate în interconexiune, şi care are ca scop integrarea soluţiilor existente pe piaţa de evidenţă a vânzărilor cu Sistemul Informaţional al Serviciului Fiscal de Stat, precum şi soluţionarea problemelor tehnice şi organizatorice în domeniul aplicării ECC.  Sistemul va fi integrat cu serviciile guvernamentale comune, precum MPay, MSign, MPass, MConnect şi va fi plasat pe platforma guvernamentală MCloud.  Ținând cont de cele expuse mai sus, se consideră oportun aprobarea proiectului de lege respectiv. |
| 1. **Descrierea gradului de compatibilitate a prevederilor proiectului cu legislația Uniunii Europene** |
| Prezentul proiect de act normativ nu contravine legislației Uniunii Europene. |
| 1. **Fundamentarea economico-financiară** |
| Aprobarea prezentului proiect de hotărâre nu implică cheltuieli bugetare suplimentare. |
| 1. **Transparența decizională** |
| În scopul respectării prevederilor Legii nr. 239 din 13 noiembrie 2008 privind transparența în procesul decizional, proiectul Hotărârii de Guvern a fost plasat pe pagina [www.particip.gov.md](http://www.particip.gov.md) și pagina web oficială a Ministerului Finanțelor [www.mf.gov.md](http://www.mf.gov.md), compartimentul *Transparența decizională*, directoriul *Procesul decizional*. |